 NA KALUME KAZUNGU WAZIRI wa Usalama wa Ndani Profesa Kithure Kindiki ameapa kulikabili tatizo sugu la mihadarati Ukanda wa Pwani akitumia nguvu sawa na zinazotumiwa kuwakabili wapiganaji wa Al-Shabaab na majangili wa Bonde la Ufa. Akihutubia umma kwenye bustani ya Kamukunji mjini Witu, Kaunti ya Lamu mnamo Alhamisi, Profesa Kindiki ametaja zimwi la mihadarati kuwa kikwazo kwa maendeleo ya nchi, akisikitika kwamba vijana wengi wa Ukanda wa Pwani na nchini kwa ujumla wameathirika pakubwa. Profesa Kindiki ametaja Kaunti ya Lamu kuwa miongoni mwa na wakuu wa usalama wa Kaunti za Pwani ili kujadili mbinu za kumaliza mihadarati. Kulingana na waziri Kindiki, mihadarati ni miongoni mwa mambo yanayochangia misukosuko ya usalama kwenye baadhi ya maeneo ya Pwani, ikiwemo Lamu. Amewaonya maafisa wa usalama ambao kwa njia moja au nyingine wanawakinga walanguzi wa mihadarati kwamba serikali haitawavumilia ila atahakikisha wamefutwa kazi. “Nimefika Lamu kutafuta uwiano na kutathmini hali ya usalama. Usalama ni mimi na wewe. Tukidumisha umoja wahalifu hawatapata nafasi ya kupenya kutushambulia. Mbali na suala la ugaidi, ardhi na mizozo ya wakulima na wafugaji, kuna ugaidi mwingine unaotukabili – dawa za kulevya. Nyinyi wananchi, viongozi na sisi maafisa wa usalama tuko na habari kuwahusu hawa walanguzi wa dawa za kulevya. Tushirikiane kuwasema hawa wahalifu, hasa hawa wa dawa za kulevya ili tuwakabili na kuwaangamiza,” akasema Profesa Kindiki. Aliongeza: “Kuna baadhi ya maafisa wa polisi ambao huwaficha na kuwalinda hawa walanguzi na wasambazaji wa dawa za kulevya. Wanasiasa pia wako wanaoshirikiana na hawa wahalifu wa mihadarati ETI kwa sababu husimamia kampeni zao… Kama wewe ni afisa wa usalama, badala ya kukuhamisha kukupeleka eneo lingine la Kenya, tutakufuta kazi. Na wewe mwanasiasa tutahakikisha umekamatwa na kushtakiwa hata ikiwa una ushawishi wa namna gani,” akasema Profesa Kindiki. Viongozi wa Lamu waliokuwepo, akiwemo Naibu Gavana Raphael Munyua, Seneta Joseph Githuku Kamau na madiwani wameahidi kushirikiana na serikali kuu katika kuhakikisha Lamu ina amani itakayowezesha maendeleo kuafikiwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  